paragraph_text: Pohrvaćenje ili kroatizacija je društveni, politički, jezični, kulturni i povijesni proces asimilacije pojedinaca ili društvenih skupina prihvaćanjem hrvatske kulture, običaja, jezika i identiteta, najčešće naseljavanjem i prebivanjem u Hrvatskoj i na područjima gdje žive Hrvati. Uz samoodređenje Hrvatom odn. prihvaćanje hrvatske narodnosti, može se odnositi i na prilagodbu imena i prezimena ili toponima hrvatskome jeziku, kao i na prihvaćanje kulturnih i ponašajnih obrazaca svojstvenih Hrvatima.